text: "Мартенски музикални дни" стартират с Йордан Камджалов и Русенската филхармония — KMETA.bg - ПОРТАЛЪТ НА БЪЛГАРСКИТЕ ОБЩИНИ
  "Мартенски музикални дни" стартират с Йордан Камджалов и Русенската филхармония
  14 март 2019, 20:45
  Особено интригуващ е и дебютът на международно известния български диригент Йордан Камджалов на фестивалната сцена в Русе – артист с изключително интензивна биография по международните сцени, първият чужденец, който, едва 30-годишен, е привлечен за Генерален музикален директор и главен диригент на град Хайделберг. Лондонската филхармония го избира за един от тримата най-добри диригенти на своята генерация, а Немското радио го обявява като един от тримата най-добри диригенти на Германия за 2011. Получава и наградата Музикант на годината от Българското национално радио. Удостоен е с над 10 престижни международни отличия.
  От 2018 е привлечен като Музикален директор и главен диригент на Хърватската национална опера и филхармония в Риека – Европейска столица на културата през 2020.
  През 2017 Йордан Камджалов получава най-престижната награда за класическа музика в Германия Echo Klassik, заедно с клавирното дуо Аглика Генова и Любен Димитров в категорията Запис на концерти от 20/21 век.
  NASA и Международният център по астрономия (IAU) наричат на негово име астероид през 2014.
  Авторитетното издателство Kubon & Sagner отпечатва книгата "Звукови светове. Диригентът Йордан Камджалов" на немски език с резюме на 7 езика, представяща уникалните му търсения в синергията между музика, философия и наука.
  През 2014 поема отговорността да създаде нова концептуална платформа с проектите Genesis Orchestra и Академия Музика.